**Prin fiece cuvânt din limba mea română!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin fiece cuvânt din limba mea română!

..

Nu m-am născut să fiu viteaz cu spada-n mână,

Nu-s nici din cei ce poartă făclie pe pământ,

Sunt doar cel care strânge în el vocea străbună

Și-o las apoi să plece, din mine, prin cuvânt!

...

Nu port în mâna dreaptă vreo lance a dreptății,

Nu-s nici din cei ce poartă harul lui Dumnezeu,

Sunt doar cel care strânge in el dorința vieții,

Pe care vreau s-o-mpart doar cu poporul meu!

...

Nu m-am născut să lupt cu morile de vânt,

Nu-s precum Don Quijote, năvalnic cavaler,

Sunt doar cel care strânge durere din pământ,

Și-ncerc s-o fac să plece, rugându-mă la cer!

...

Nu m-am născut cu daruri și n-am niciun talent,

Nu-s din cei ce-n urmă parfumul lor și-l lasă,

Sunt doar cel care simte în suflet, permanent,

Durerea țării sale și-n versuri o revarsă!

...

Putere mi-e cuvântul, conștiința mi-este scut

Și-n mine e fierbinte dragostea de țară,

Iubesc poporul ăsta în care m-am născut

Și știu că firea-i blândă îi este azi povară!

..

Poate așa-i să fie, sau poate-așa cred eu,

Că neamu-acesta blând să fie-n lume sclav,

Dar mai cred de-asemeni că bunul Dumnezeu

Va face neamul meu din nou viteaz și brav!

...

Și-atuncea voi lua eu lancea dreptății-n mână

Și voi aprinde-n mine a neamului făclie

Și-L voi ruga pe Domnul alături să ne fie

Prin fiece cuvânt din limba mea română!